PATVIRTINTA

Telšių „Germanto“ progimnazijos

2022 m. balandžio 4 d.

direktoriaus įsakymu Nr. V-15

PRITARTA

Telšių „Germanto“ progimnazijos

tarybos 2022 m. kovo14 d.

nutarimu Nr. V1-2

**TELŠIŲ „GERMANTO“ PROGIMNAZIJOS 2022 METŲ**

**VEIKLOS PLANAS**

**I. BENDROSIOS NUOSTATOS**

2021 m. rugsėjo 1 d. mokinių skaičius mokykloje – 405. Suformuota 16 komplektų:

• 1-4 klasių – 8 komplektai, kuriuose mokosi 184 mokiniai;

• 5-8 klasių – 8 komplektai, kuriuose mokosi 221 mokinys.

Mokyklos administraciją sudaro direktorė ir direktorės pavaduotoja ugdymui. Mokykloje dirba 38 pedagoginiai darbuotojai: 16 mokytojų metodininkų, 19 vyresniųjų mokytojų, 3 mokytojai, 4 pagalbos mokiniui specialistai, ūkvedė, sekretorė ir bibliotekininkė. Visi pedagoginiai darbuotojai yra įgiję aukštąjį išsilavinimą bei turi pedagogo kvalifikaciją.

**II. 2021 M. VEIKLOS ANALIZĖ**

**2021 metais mokykla tęsė veiklas išsikeltiems strateginiams prioritetams** –  **ugdymo(si) sąlygų ir kokybės gerinimas bei** tarpdalykinės integracijos bei mokytojų ir pagalbos mokiniui specialistų bendradarbiavimo stiprinimas – įgyvendinti.

**Siekiant įvairinti pamokų ir kitų užsiėmimų formas,** mokytojai vedė pamokas, klasės valandėles bei kitus užsiėmimus, kurie vyko ne tik klasėje, bet ir kitose ugdymo(si) aplinkose (muziejuose, bibliotekose, įstaigose ir kt.). Jų metu mokiniai ugdėsi kūrybiškumą, įgijo naujų žinių, kurias pritaikė savo kūrybinėje veikloje. Mokykloje buvo organizuota 18 edukacinių renginių pagal Kultūros paso programą, o nuo 2021-01-01 visos klasės pasinaudojo ir Geros savijautos programos teikiamomis galimybėmis. Pradinukai dalyvavo nuotolinėse paskaitose, eksperimentavo laboratorijoje (STEAM). 5-8 kl. mokiniai dalyvavo integruotose nuotolinėse edukacijose, stebėjo spektaklį, dalyvavo nuotolinėje teatro pamokoje su interaktyviomis užduotimis, kalbėjosi su įvairių specialybių žmonėmis, nagrinėjo pasaulines globalines problemas. Tokių užsiėmimų metu lektoriai, naudodami įvairius aktyvius mokymo metodus, ugdė profesinio orientavimo ir savęs pažinimo, saviraiškos kompetencijas. **U**žsiėmimai kitose erdvėse ir netradicinės pamokos, edukaciniai užsiėmimai turi reikšmės mokinių rezultatams ir kelia mokinių motyvaciją mokytis, plečia jų akiratį.

Nuotolinio mokymo(si) metu buvo vedamos integruotos lietuvių kalbos ir literatūros, dailės ir technologijų, pasaulio pažinimo, geografijos, informacinių technologijų pamokos įvairiomis temomis: ,,Sveikinimas Kalėdoms“, ,,Švenčių belaukiant. Kalėdinių giesmių ir dainų dainavimas“, ,,Paukščių kalba“, ,,Grįžtantys paukščiai“, „Paukščiai skelbia: ,,Pavasaris grįžo“, ,,Kibernetinis saugumas – ar įmanoma nulaužti Lietuvą per 10 minučių?“, ,,Žmogus ir gamta – natūralūs ir mūsų sukelti pavojai‘‘. Mokiniai dalyvavo tarptautinėje vaikų draugystės iniciatyvoje „Matau tave“. Tvarumo, pilietiškumo, finansinio raštingumo įgūdžių įgijo „Swedbank“ iniciatyva surengtoje didžiausioje nuotolinėje pamokoje „Mokonomika“. Keturi mokiniai savo gamtamokslinius gebėjimus pristatė Telšių rajono 1-4 klasių mokinių STEAM konferencijoje.

Siekiant pamokos kokybės, mokytojai metodinėse grupėse aptarė geros pamokos požymius: struktūrą, pamokos tikslų ir uždavinių formulavimą, laiko vadybą, į(si)vertinimo svarbą, aktyvių mokymo metodų panaudojimą, mokinių pagalbą vieni kitiems.

Stebėta ir analizuota kiekvieno mokinio individuali pažanga. 5-8 klasių mokiniai 4 kartus per mokslo metus pildė VIP lapus. Rezultatai buvo aptarti su tėvais, dėstančiais mokytojais. Pradinėse klasėse vyko trišaliai pokalbiai: mokytojas, mokinys ir tėvai. Tokių pokalbių metu yra puiki galimybė aptarti mokymo(si) sėkmes ir sunkumus, išsakyti nuomonę, priimti bendrus sprendimus ir įsipareigojimus.

Siekiant geresnės ugdymo(si) kokybės mokykloje didelis dėmesys buvo skirtas mokytojų profesiniam tobulėjimui. Pedagogų kvalifikacijos tobulinimo planavimas vyksta, atsižvelgiant į mokyklos poreikius ir nacionalinius kvalifikacijos tobulinimo prioritetus. Darbuotojams yra sudarytos sąlygos kelti kvalifikaciją, susijusią su dalyko, skaitmeninio raštingumo, vadybinių įgūdžių tobulinimu, pedagogų dalyvavimu mokyklos valdyme. Pedagogai ir darbuotojai numato savo asmeninio tobulėjimo tikslus kitiems metams savianalizės anketose, metiniuose pokalbiuose.

Siekiant, kad pedagogų kvalifikacijos tobulinimas būtų įgyvendinamas kryptingai, mokykla parengė ilgalaikę 2 metų trukmės kvalifikacijos tobulinimo programą „Sėkmingos gabių vaikų ugdymo mokykloje prielaidos bei darbas su skirtingą motyvaciją turinčiais mokiniais“. Joje dalyvavo visi mokyklos pedagogai. Įgyvendindami šią programą siekėme, kad būtų diferencijuotas ir individualizuotas ugdymo procesas, kūrybiškai taikomi įvairūs mokymosi būdai, mokiniai skatinami dalyvauti olimpiadose, konkursuose, festivaliuose, varžybose, parodose, konferencijose, tikslinės paskirties projektuose ir kituose renginiuose. Į šį pedagogų kvalifikacijos tobulinimo procesą buvo įtraukti ir artimiausi socialiniai partneriai – Telšių švietimo centras bei Telšių PPT. Refleksijos metu visi mokytojai aptarė efektyvius darbo metodus, dalijosi savo patirtimi.

Naujas iššūkis mokytojams, šalyje įvedus karantiną, organizuoti ugdymą nuotoliniu būdu. Todėl ypač didelis dėmesys buvo skirtasmokytojų informacinių technologijų naudojimui bei informaciniam raštingumui tobulinti. Visi mokytojai išklausė daugybę internetu transliuojamų seminarų apie nuotolinio mokymo modelį, TEAMS virtualią mokymosi aplinką, stebėjo tiesiogines vaizdo pamokų transliacijas, susipažino su internetiniais mokymosi ištekliais, įrankiais mokymosi medžiagos kūrimui. Nuotolinių susitikimų metu platformose Zoom ir Teams mokytojai nuolat aktyviai bendradarbiavo, dalijosi patirtimi metodinėse grupėse. Mokytojų aktyvus bendravimas, mokymasis lėmė sėkmingą nuotolinio ugdymo organizavimą.

Sėkmingai įgyvendinamas tikslas Ugdymo sąlygų gerinimas. Mokykla nuo 2020 m. dalyvauja Europos socialinio fondo lėšomis finansuojamame Kokybės krepšelio projekte, kurio tikslas, įgyvendinant pokyčius savivaldybėje ir mokykloje, pagerinti mokinių ugdymo pasiekimus. Mokykla išsikėlė savo tikslą – kiekvieno mokinio individualios pažangos augimas plėtojant ugdymo(-si) proceso bei aplinkų įvairovę. Šio projekto įgyvendinimui (2020-2022 m.) skirta 152 tūkst., iš kurių 2021 m. daugiau kaip 98 tūkst. eurų buvo sėkmingai panaudoti. Įgyvendinant šį projektą, pradėta kurti mokinių poreikių tenkinimo sistema, kuriama saugi bei inovatyvi ugdymo(-si) aplinka. Jau šiemet įrengtas Namų ruošos klubas, nupirktos skaitmeninių mokymo(si) aplinkų „EDUKAklasė“ ir EMA licencijos, atnaujinta kalbų laboratorija, įsigyta interaktyvi medžiaga anglų kalbos mokymuisi „Let's talk English“. 16 kabinetų aprūpinti interaktyviaisiais Smart Board ekranais. Keliems kabinetams nupirkti moduliniai transformuojamieji baldai, dokumentų skaitymo kameros, įsigytos langų uždangos nuo saulės.

Mokykla yra aktyvi įvairių projektų dalyvė. Pradinių klasių mokytojų komanda dalyvauja Ugdymo plėtotės centro vykdomo Europos socialinio fondo lėšomis finansuojamo projekto [„Bendrojo ugdymo turinio ir organizavimo modelių sukūrimas ir išbandymas bendrajame ugdyme“](https://www.nsa.smm.lt/ugdymo-turinio-departamentas/projektai/bendrojo-ugdymo-turinio-ir-organizavimo-modeliu-sukurimas-ir-isbandymas/) veikloje „Pradinio ugdymo informatikos programos rengimas, išbandymas ir diegimas“. Projekto dėka mokykla praturtinta nešiojamais kompiuteriais, planšetėmis bei kita IKT įranga.

Kasmet vis daugiau mokytojų pasiekia aukštų rezultatų vykdant tarptautinių eTwinning projektų veiklą. Mokyklai jau antrus metus iš eilės suteiktas „eTwinning mokykla 2020-2021“ kokybės ženklelis. Tai didžiulis mokytojų, kurios vykdo eTwinning projektus, nuopelnas. Šiemet anglų kalbos mokytojos vykdytas projektas „Enjoy English and Speak from the Heart“ laimėjo konkurse „Geriausias Lietuvos eTwinning projektas 2021“. Pradinukai taip pat prisijungė prie eTwining projektų „Išmanieji tyrinėtojai (Sm@rt Researchers)“ bei „Smile, Earth!“, ,,STEAMuko draugai“ ir „Rašau tau laišką“. Dvi mūsų mokyklos mokytojos šiame tarptautiniame projekte yra ambasadorė ir mentorė.

2021 metais laimėjome Lietuvos Respublikos švietimo, mokslo ir sporto ministerijos bei mobiliosios programėlės „Walk15“ organizuotą projektą „Mokyklos eina“, kuriame dalyvavo 30 Lietuvos mokyklų iš 15 žemiausius fizinio aktyvumo rodiklius fiksuojančių savivaldybių.

**Kaip ir kasmet šiemet dvi klasės dalyvavo** Lietuvos respublikos žemės ūkio ministerijospažintinėje žuvininkystės programoje „Išauginta Europos sąjungoje“. Programos metu mokiniai dalyvavo pažintinėse išvykose į vietos akvakultūros ir žuvivaisos ūkius bei profesinio ugdymo įstaigą, rengiančią akvakultūros sektoriuje dirbsiančius specialistus.

Daug projektų buvo vykdoma mokykloje. Technologijų mokytojams vadovaujant mokiniai vykdė projektą „Kalėdinės eglutės puošimas“ – pačių pagamintais žaisliukais papuošė mokyklai skirtą eglutę Katedros aikštėje. Projekto ,,Stiprybės akmenėlis“ metu sukurtomis dovanomis pagerbti mokyklos mokytojai. Taip pat vykdyti 5-8 kl. projektai: ,,Skirtukas knygai“, ,,Ačiū“, „Smulkioji tautosaka“, ,,Kelionė po pučiamųjų instrumentų šalį“, ,,Muzikinis protmūšis“. Pradinių klasių mokiniai įsitraukė į LTOK inicijuotą respublikinį sveikos gyvensenos projektą „Olimpinis mėnuo“, „Sveikata visus metus 2021“, „Pradėk draugystę su nekontaktiniu regbiu“. Taip pat pradinių klasių mokiniai dalyvavo respublikiniame eko projekte „Kuriu gamtai 2020“. Visi 1-8 klasių mokiniai dalyvavo ES programavimo savaitėje, mokėsi dirbti su CODE WEK programa. Antrus metus iš eilės mokykloje paminėta moliūgų skaptavimo ir žibintų šviesų fiesta „Šviečiantys moliūgai“. Vykstant nuotoliniam mokymui aktyviai dalyvavome virtualiose parodose, tokiose kaip: „Velykinis sveikinimas“, ,,Spalis – mokyklų bibliotekų mėnuo“, ,,Kalėdų tema mitybos pamokose“, „Kūryba virtuvėje“, „Kalėdinis angelas“, „Kuriu žiemužės pasaką“, „Užgavėnių kaukės“, „Rudenėlis žaidžia spalvomis“, „Žiemos išdaigos“, „Pavasaris nušvito“, „Lietuva mano širdyje“ ir kt.

Teikta pakankamai veiksminga mokymo(si) pagalba mokiniams. Mokinių ugdymo poreikiams tenkinti ir mokymosi pasiekimams gerinti mokykloje 1-8 klasių mokiniams pagal UP buvo skirta 13 ilgalaikių konsultacijų. Didelis dėmesys skirtas signalinių pusmečių nepatenkinamus įvertinimus turinčių mokinių konsultavimui. Dalyko mokytojai parengė programas mokymosi problemų turintiems mokiniams. Nuotolinio mokymo metu mokiniams, patiriantiems sunkumų, skirti konsultantai, kurie padėjo jungtis į nuotolines pamokas, tinkamai mokytojams atsiųsti atliktus rašto darbus, internete susirasti reikalingą informaciją.

Sistemingai stebėti mokinių pasiekimų rezultatai. Jie aptarinėjami pedagogų posėdžių, individualių pokalbių su mokiniais ar tėvais metu, per klasės valandėles, per tėvų susirinkimus.

**III. MOKYKLOS VEIKLOS KOKYBĖS ĮSIVERTINIMAS**

Vykdant mokyklos veiklos įsivertinimą rodiklis 1.2. „Mokinio pasiekimai ir pažanga“ parodė, kad 55 proc. mokinių, mokantis nuotoliniu būdu, reikėjo daugiau pagalbos. Mokantis kontaktiniu būdu jos reikėjo tik daugiau kaip 30 proc. mokinių. 88 proc. vaikų pripažino, kad supranta savo gabumus ir mokymosi galimybes bei išsilavinimo vertę. Tam pritaria ir tėvai (80 proc.), tačiau daugiau kaip pusė apklaustų mokytojų teigia, kad dažnai mokiniai pervertina savo mokymosi galimybes. Palyginus praėjusių metų ir šių metų labai gerai besimokančių mokinių skaičių, jis sumažėjo 10 mokinių (nuo 42 iki 32). Galime daryti prielaidą, kad pagalbos mokantis nuotoliniu būdu mokiniai gavo mažiau tiek iš mokytojų, tiek iš tėvų pusės.

4 kartus metuose pildėme VIP stebėjimo ir vertinimo lentelės, analizavome ir aptarėme rezultatus bei mokymo(si) pokytį. 2 kartus per metus – rudenį ir pavasarį – 2, 4, 6 ir 8 klasėse analizavome diagnostinių testų rezultatus. Po jų 20 proc. mokinių buvo skirta mokymosi veiklų individualizacija ir diferenciacija.

Išanalizavus diagnostinių testų rezultatus pastebėjome, kad mokslo metų pabaigoje nuo 20 iki 30 proc. mokinių pasiekimai atskirose srityse žymiai pagerėjo. Manome, kad mokantis nuotoliniu būdu mokiniai išmoko savarankiškai gilintis į užduotis, jas analizuoti ir tinkamai atlikti.

2021 m. sausio mėn. IQES atlikta apklausa parodė, kad 94 proc. mokytojų kartu su mokiniais planuoja mokymąsi. Karantino metu išliko tos pačios NŠV veiklos, tik jos persikėlė į virtualią erdvę. Nors mokytojai stengėsi dirbti kūrybiškai, šiuolaikiškai, virš 50 proc. mokinių nutraukė dalyvavimą neformaliojo švietimo veiklose. Atsižvelgiant į ekstremalią situaciją, buvo sudarytos sąlygos 3 klasėms mokytis nuotoliniu būdu, nors kiti mokiniai tuo metu mokėsi kontaktiniu būdu. Lanksčiai buvo pritaikyti konsultacijų tvarkaraščiai.

Atlikus rodiklio 3.5. „(Įsi)vertinimas ugdymui“ analizę paaiškėjo, kad visi mokiniai (100 proc.) kiekvieno pusmečio pabaigoje su mokytoju vaizdo būdu aptarė savo sėkmes ir nesėkmes, reflektavo. Birželio mėnesį buvo aptarti NMPP rezultatai su 4-ų ir 8-ų klasių mokiniais. Su jais supažindinti mokinių tėvai. Abipusio ryšio svarbą pripažino 86 proc. tėvų.

Lyginant 2020 m. ir 2021 m. pokytį mokinių patyčių požiūriu pastebėjome, kad perėjus prie nuotolinėsmokymosi aplinkos„MicrosoftTeams“, patyčių kontroliavimo įrankių tapo žymiai daugiau ir jie tapo paprastesni: mokytojas gali uždrausti pokalbius, komentarus, nutildyti, gali bendrauti asmeniškai su mokiniu. Mokinių asmeninės patyčios yra automatiškai išsaugomos sistemoje, todėl pastebėjome, kad patyčių žymiai sumažėjo. Remiantis IQES mokinių apklausa paaiškėjo, kad net 75 proc. mokinių patys nesityčiojo iš kitų, tiek pat mokinių nepatyrė patyčių iš kitų.

# IV. 2021 M. VEIKLOS TIKSLAI, UŽDAVINIAI, PRIEMONĖS

1. **Tikslas. Mokinių mokymosi motyvacijos skatinimas.**
   1. **Uždavinys. Atsižvelgiant į mokinių gebėjimus, tobulinti vertinimo sistemą.**

|  |  |  |  |
| --- | --- | --- | --- |
| Priemonės | Vykdytojai | Laikas | Laukiamas rezultatas |
| 1. Mokinių pasiekimų ir pažangos Vertinimo tvarkos aprašo tobulinimas. | Pavaduotoja ugdymui | Gegužis-birželis | Vertinimo sistema taps lankstesnė. Mokytojai bus skatinami ieškoti tinkamiausių būdų įvertinti Bendrosiose programose numatytus mokinių pasiekimus, didinti mokymosi motyvaciją, ugdyti bendrąsias kompetencijas. |
| 1. Tėvų ir vaikų supažindinimas su Vertinimo tvarkos aprašo pakeitimais. | Klasių auklėtojai | Rugsėjis | Klasių tėvų susirinkimo metu tėvai (globėjai) bus supažindinami su Vertinimo tvarkos aprašo pakeitimais. Mokiniams ir tėvams aiški ir suprantama vertinimo sistema sudarys prielaidas aukštesnei mokymosi motyvacijai ir geresnių rezultatų siekimui. |
| 1. Mokytojų ir tėvų apklausa „Veiksnių, lemiančių mokinių mokymosi motyvacijai identifikavimas“. | Vidaus įsivertinimo grupė | Balandis | Remiantis apklausos duomenimis mokytojai galės pakoreguoti ne tik savo vertinimo sistemas, bet ir mokymo metodus, kad jie sudarytų prielaidas aukštesnei mokymosi motyvacijai, o tuo pačiu ir mokymosi rezultatams. |
| 1. Tyrimas „Reflectus sistemos efektyvumas ugdymo proceso gerinimui“. | Mokytojai | Gruodis | Bus išsiaiškinta, kiek mokinių ir mokytojų sistemingai naudojo reflektavimo įrankį, kaip operatyviai buvo gaunamas grįžtamasis ryšys ir kaip tai leido pagerinti ugdymo procesą. |
| 1. Mokinių mokymosi stilių nustatymas. | VGK | Rugsėjis | Bus nustatyti pirmokų ir naujai atvykusių mokinių mokymosi stiliai, kurie padės suprasti, kokie mokymosi būdai mokiniams tinkamiausi. |
| 1. Projektinės veiklos aktyvinimas. | Mokytojai | Visus metus | Kiekvienas mokytojas per metus vykdys ne mažiau kaip 1-2 projektus, kurių metu mokiniai kels kūrybines ir komunikavimo kompetencijas. |
| 1. Geriausių projektų pristatymas. | Pavaduotoja ugdymui | Birželis | Metų pabaigoje bus paviešinti labiausiai pavykę projektai, pasidalinta patirtimi. Mokiniai lavins IKT ir viešojo kalbėjimo įgūdžius. |

* 1. **Uždavinys. Teikti kokybišką ir savalaikę pagalbą mokiniams.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Socialinių įgūdžių ugdymo programa „Gyvenimo įgūdžiai“. | Klasių auklėtojai | Visus metus | Pradinių klasių mokiniai pradės vykdyti „Gyvenimo įgūdžių“ programą, kuria sieks išsiaiškinti vertybes, kurios lemia pasaulėžiūrą ir elgseną, mokysis įvertinti įgytą patyrimą ir numatyti tolesnius veiksmus, ieškos galimybių savo gabumams ugdyti. |
| 2. LIONS QUEST gyvenimo įgūdžių ugdymo programos „Paauglystės kryžkelės“. | Klasių auklėtojai | Kartą per mėnesį | 5-8 klasių mokiniai tęs socialinių įgūdžių programą, kuri padės jiems susidoroti su paauglystėje iškylančiais fiziniais, emociniais ir socialiais iššūkiais. Ugdysis pilietiškumą, sveikos gyvensenos įgūdžius, puoselės tarpusavio santykius. |
| 3. 1 ir 5 klasių mokinių tyrimas „Adaptacija. Sėkmės ir nesėkmės.“ | Socialinės pedagogės | Lapkritis | Pagal atlikto tyrimo analizę bus įvertinta 1 ir 5 klasių mokinių adaptacija, pastebėtos sėkmės, iškilę sunkumai bei suteikta pagalba. |
| 4. Gabių mokinių atpažinimo tyrimas. | Socialinė pedagogė,  4 kl. mokytojos | Gegužė | Mokslo metų pabaigoje bus ištirti 4 klasių mokiniai ir atsižvelgiant į jų gabumus bus teikiama visapusiška ugdymo(si) pagalba. |
| 5. VGK posėdžių sistemingas organizavimas. | VGK | Visus metus | 2 kartus mėnesyje vyks VGK posėdžiai. Bus teikiama operatyvi, kokybiška švietimo pagalba mokiniams ir mokytojams, atliekami pirminiai SUP mokinių įvertinimai, skleidžiamos metodinės naujovės bei dalijimasis gerąja darbo patirtimi. |
| 6. Konsultacijos. | Mokytojai | Visus metus | Organizuojamų ilgalaikių ir trumpalaikių konsultacijų metu bus suteikta pagalba mokiniams, siekiant didinti ugdymo(si) veiksmingumą, šalinant mokymosi spragas ir padėti siekti pažangos. |

* 1. **Uždavinys. Pamokos vadybos tobulinimas, aktyvinant mokinius.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Netradicinės pamokos. | Mokytojai | Visus metus | Kiekvienas mokytojas praves bent 2 netradicines pamokas, kurių metu mokiniai ugdysis kūrybiškumą. Kils mokinių motyvacija mokytis, plėsis jų akiratis. |
| 1. Integruotos pamokos. | Mokytojai | Visus metus | Kiekvienas mokytojas praves bent 1 integruotą pamoką. Pamokos mokiniams taps patrauklesnės, daugiau dėmesio bus skiriama mokymosi siejimui su gyvenimiška patirtimi. |
| 1. Edukacinės teminės išvykos. | Mokytojai, klasių auklėtojai | Visus metus | Kiekviena klasė du kartus metuose organizuos edukacines išvykas, iš kurių viena skirta savo krašto pažinimui. |
| 1. Ugdymo turinio individualizavimas ir diferencijavimas. | Mokytojai | Visus metus | Kiekvienam mokiniui bus sudarytos galimybės mokytis pagal jo gebėjimus. |
| 1. Kolegialus ryšys. | Mokytojai | Visus metus | Mokytojai bendradarbiaus ne mažiau kaip dviejuose duetuose, bus teikiamas teigiamas grįžtamasis ryšys, skatinantis analizuoti savo ir kolegų profesinę elgseną. |
| 1. Gerosios patirties sklaida. | Mokytojai | Visus metus | Mokytojai ves bent vieną atvirą pamoką kolegoms, taip plėtos profesinį bendradarbiavimą ir gerosio*s* darbo patirtiessklaidą kuriant šiuolaikinį mokymą(si). |

* 1. **Uždavinys. Mokinių ir mokytojų komunikavimo tobulinimas**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Seminaras „Komunikavimo kompetencijos ugdymas“. | Mokytojai | Gruodis | Mokytojai išklausys seminarą, susipažins su efektyvios komunikacijos modeliu, supras, koks yra jų vaidmuo vykdant sklandžią komunikaciją su mokiniais, sužinos apie komunikacijos poveikį motyvacijai. |
| 1. Apskrito stalo diskusijos:  * „Kokie mokinių lūkesčiai?ׅ“ * „Mokyklos kultūra“. | Mokytojai, mokinių aktyvas | Lapkritis  Balandis | Diskusijų metu bus aptartas mokymo turinys, pasiekimų raida, kuo ypatingi šiuolaikiniai mokiniai ir kokie jų lūkesčiai.  Mokiniai su mokytojais diskutuos apie mokyklos kaip organizacijos kultūrą, jos narių pripažįstamas vertybes. |
| 1. Popietė „Velykų belaukiant“. | Pavaduotoja ugdymui | Balandis | Mokytojai ir vaikai skirs daugiau dėmesio vieni kitiems, susipažins su Velykų šventės tradicijomis bei žaidimais, kuriuos galės pritaikyti praktiškai. |

1. **Tikslas. Ugdymo pasiekimų gerinimas.**

**3.1. Uždavinys. Gerinti mokinių akademinius pasiekimus.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Mokinių apklausa „Namų ruošos klubo efektyvumo analizė“. | Pavaduotoja ugdymui | Birželis | Apklausos rezultatai leis numatyti kryptis ir efektyvinti „Namų ruošos klubo“ veiklą. |
| 2. Geriausiai mokyklą lankančios klasės rinkimai. | Socialinė pedagogė | Birželis | Dalyvavimas konkurse motyvuos mokinius lankyti visas pamokas. Tai sukurs prielaidas aukštesniems ugdymosi pasiekimams. |
| 3. Vaiko individualios pažangos stebėjimas ir aptarimas. | Mokytojai, mokiniai | 4 kartus metuose | Stebėdamas savo pažangą mokinys mokysis prisiimti atsakomybę už savo mokymąsi, kelti sau individualius mokymosi tikslus ir siekti jų įgyvendinimo. |
| 4. Namų darbų diferencijavimas pagal mokinių gebėjimus. | Mokytojai | Visus metus | Mokytojai skirs namų darbus pagal mokinių gebėjimus naudodami skaitmenines mokymo(si) priemones, kuriose yra paruoštos diferencijuotos užduotys. |
| 5. Savivaldos mokymai „Kaip tapti lyderiu?“ | Mokinių aktyvas | Spalis | Mokinių aktyvo nariai įgys reikalingų lyderystės įgūdžių, kurie darys teigiamą poveikį komunikavimui bendruomenėje. |

* 1. **Uždavinys. Modernizuoti ir turtinti ugdymo(si) aplinkas.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| 1. Relaksacinio kabineto įrengimas. | KK darbo drupė | Balandis-gegužis | Bus įrengta patalpa ugdymo personalizavimui, kai mokinys negali mokytis kartu su visa klase. |
| 1. Darbo vietų techninis atnaujinimas. | Direktorė | Visus metus | Atnaujinta, šiuolaikiška IKT bazė taupys mokytojų darbo laiką ir kels darbo efektyvumą. |
| 1. Naujų skaitmeninių priemonių įsigijimas. | Direktorė | Visus metus | Skaitmeninės priemonės padės efektyviau individualizuoti ir diferencijuoti ugdymo procesą, leis mokiniams ir mokytojams greičiau gauti grįžtamąjį ryšį. |
| 1. Vadovėlių ir grožinės literatūros atnaujinimas. | Biblioteki-ninkė | Balandis-birželis | Vadovėlių bei grožinės literatūros atnaujinimas sukurs prielaidas ugdymo proceso ir mokomųjų priemonių tobulinimui bei atnaujinimui. |
| 1. Mokyklos sporto salės renovacija. | Direktorė | Liepa-rugpjūtis | Atnaujintoje sporto salėje fizinio lavinimo pamokos bei neformalaus ugdymo užsiėmimai taps kokybiškesni, atitiks higienos normų reikalavimus. |

1. **Tikslas. Progimnazijos bendruomenės veiklų aktyvinimas.**
   1. **Uždavinys.** **Plėtoti bendradarbiavimą su tėvais ir socialiniais partneriais.**

|  |  |  |  |
| --- | --- | --- | --- |
| Priemonė | Vykdytojai | Laikas | Laukiamas rezultatas |
| Atvirų durų dienos. | Mokytojai | Gegužis | Mokytojų ir tėvų bendradarbiavimas sukurs prielaidas aukštesnių ugdymosi rezultatų siekimui, savitarpio pagalbai ir supratimui. |
| Profesinio veiklinimo projektas „Šok į tėvo klumpes“. | Mokytojai | Birželis | Mokiniai lankysis tėvų darbovietėse. Susipažindami su įvairių specialybių specifika plės savo akiratį, lengviau planuos savo ateitį. |
| Projektas „Pašaukimai“ | Dorinio ugdymo mokytojos | Visus metus | Susitikimai su įvairiais žmonėmis išplės mokinių akiratį, mokys priimti atsakingus ir kritiniu mąstymu paremtus svarbius savo gyvenimo sprendimus. |
| Bendradarbiavimo sutarties su Telšių apskrities sunkiosios atletikos klubu „Gintarinė saulė“ pasirašymas. | Direktorė | Balandis | Pasirašyta bendradarbiavimo sutartis leis plėsti socialinių partnerių ratą. |
| Vakaronė „Kalėdų belaukiant“. | Pavaduotoja ugdymui | Gruodis | Bendruomenės renginys gilins komunikacines kompetencijas, užsimegs artimesni bendruomenės narių ryšiai. |
| Mokymai tėvams „Vaikų motyvacija: pagalba ir palaikymas“. | Socialinė pedagogė | Spalis | Tėvai aktyviau bendradarbiaus su mokytojais sprendžiant vaikų mokymosi motyvacijos ir kitus ugdymo proceso klausimus. |
| Nominacijų popietė „Metų mokinys“. | Darbo grupė | Birželis | Bus pagerbti mokiniai, kurie per mokslo metus pasiekė geriausių rezultatų. Tai skatins kitus mokinius siekti aukštesnių ugdymosi bei kūrybinės veiklos rezultatų, aktyviau dalyvauti konkursuose ir olimpiadose. |
| Judumo ir sveikos gyvensenos diena prie Germanto ežero. | Pavaduotoja ugdymui | Birželis | Vyks integruota mokomųjų dalykų diena, kurios metu mokiniai geriau suvoks ir išmoks praktiškai taikyti sveiko judėjimo ir sveikos gyvensenos principus savo gyvenime. |

**IV. BAIGIAMOSIOS NUOSTATOS**

Mokyklos išsikeltų tikslų veikla konkretinama Progimnazijos tarybos, Mokytojų tarybos, metodinių grupių veiklos planuose, bibliotekos veiklos, Vaiko gerovės komisijos, mokyklos renginių ir atskirų specialistų darbo planuose.

Tikslų įgyvendinimo įsivertinimas vyks klasių tėvų ir visuotiniuose tėvų susirinkimuose, Mokytojų tarybos, metodinių grupių, Vaiko gerovės komisijos posėdžiuose.

SUDERINTA

Telšių rajono savivaldybės administracijos

Švietimo ir sporto skyriaus vedėjo

2022-03- raštu Nr.